section_heading: Radnja
paragraph_text: Budući da je misija pronalaženja Millerovih podataka potrošila vrijedne resurse, posada Endurancea je prisiljena izabrati jednog od preostala dva planeta - Mannov ili Edmundsov. Cooper i Amelia u ovom trenutku dolaze u sukob: Cooper ju optužuje da kompromitira misiju zbog svoje emotivne povezanosti s Edmundsom dok ona proziva njega jer se on želi vratiti svojoj obitelji. Naime, ako odustanu od plana povratka na Zemlju, brod Endurance imao bi dovoljno goriva za posjet oba planeta. U konačnici odluče krenuti prema Mannovom planetu. Uskoro pronalaze uspavanog Manna kojeg bude iz hibernacijskog sna na hladnom planetu s ledenim oblacima i atmosferom ispunjenom amonijakom. Uskoro se ispostavlja da je Mann lažirao podatke o naseljivosti planeta kako bi ga Endurance pronašao i spasio. Kada se Cooper odluči vratiti na Zemlju, Mann ubije Romillyja i pokuša ubiti Coopera. Mann u kapsuli bježi prema Enduranceu kako bi s brodom došao do Edmundsova planeta i spasio čovječanstvo. Amelia za to vrijeme spašava Coopera i oni krenu u potjeru za Mannom. Amelia i Cooper stižu u trenutku kada Mann neuspješno pristaje sa svojom kapsulom uz Endurance i u eksploziji zračne komore pogiba. Uz TARS-ovu pomoć, Cooper uspijeva ponovo preuzeti kontrolu nad Enduranceom. Uz malo goriva što im je preostalo, Cooper i Amelia smisle plan u kojem će dovesti brod Endurance do ergosfere Gargantue, te odbaciti TARS-a preko horizonta događaja nakon što njegova kapsula ostane bez goriva. Na taj će način iskoristiti TARS-a koji će na Zemlju poslati podatke o singularnosti unutar crne rupe. Nakon što robot i njima pošalje te podatke, oni će krenuti prema Edmundsovu planetu. Međutim, Cooper iznenada ispusti i svoju kapsulu u Gargantuu kako bi smanjio težinu Endurancea, dopuštajući na taj način Ameliji da izmakne snažnoj gravitacijskoj sili Gargantue. Tijekom prolaska kroz crnu rupu, Cooper napušta kapsulu prije njezina uništenja. Cooper upada u "teserakt" koji predstavlja prostorno utjelovljenje 5. dimenzije u kojoj je moguće kretanje kroz vrijeme kao što se može kretati kroz trodimenzionalni prostor. Cooper shvati da su ga Oni, bića iz 5. dimenzije smjestila u teserakt te da su to zapravo učinili ljudi iz budućnosti koji su ovladali trenutno nepoznatim zakonima fizike. Cooper navigira teseraktom kako bi pronašao povoljan način na koji bi Murph poslao podatke koje je TARS prikupio u crnoj rupi. U tome mu pomaže ljubav između njega i Murph za koju kaže da je mjerljiva. Cooper odluči kodirati podatke Morseovim kodom na kazaljku ručnog sata kojeg je poklonio Murph; taj je sat Murph stavila na policu s knjigama, kojom Cooper šalje poruku u binarnom brojevnom sustavu. Otkriveno je kako je "duh" iz Murphinog djetinjstva zapravo Cooper. S ovim informacijama, odrasla Murph uspijeva završiti Brandovu jednadžbu i riješiti problem gravitacije te na taj način omogućava ljudskoj populaciji selidbu sa Zemlje.